**สภายุติธรรมแห่งสากล**

เรซวาน พ.ศ. 2566 (ค.ศ. 2023)

ถึง บาไฮศาสนิกชนทั่วโลก

เพื่อนที่รักทั้งหลาย

1

เรารู้สึกปีติยินดีเป็นอย่างยิ่งที่ได้ส่งสารถึงชุมชนที่มีจิตใจสูงส่งและปณิธานแน่วแน่สมกับภารกิจอันสูงค่าที่พวกเขาได้รับมอบหมาย ความรักที่เรามีต่อทุกท่านนั้นช่างมากมายเหลือล้นเพียงใด และดวงจิตของเราปลาบปลื้มที่ได้เห็นท่านมุมานะอย่างทุ่มเทจริงใจที่จะดำเนินชีวิตตามครรลองคำสอนของพระบาฮาอุลลาห์ และมุ่งมั่นที่จะหยิบยื่นน้ำประทานชีวิตของพระธรรมของพระองค์แก่โลกที่โหยกระหายอยู่นี้ ความตระหนักถึงเป้าหมายอันแน่วแน่ของท่านนั้นเป็นที่ประจักษ์ชัดเจน กระบวนการขยายตัวและการรวบรวมให้เป็นปึกแผ่น งานเพื่อสังคม และการมีส่วนร่วมในวาทกรรมที่แพร่หลายในสังคมล้วนเดินหน้าไปอย่างรวดเร็ว และความเชื่อมโยงอย่างเป็นธรรมชาติของงานทั้งสามด้านนี้ในระดับกลุ่มชุมชนเริ่มปรากฏชัดขึ้นเรื่อย ๆ ไม่มีที่ใดที่ปรากฏการณ์อันนี้จะแจ่มชัดเท่ากับในชุมชนที่คนจำนวนมากขึ้นเริ่มเข้ามาร่วมทำกิจกรรมอันหลากหลาย โดยแต่ละกระบวนการต่างเป็นหนทางที่จะปลดปล่อยพลังสร้างสังคมของศาสนาบาไฮออกมา

2

ในช่วงสิบสองเดือนที่ผ่านมาตั้งแต่แผนงานเก้าปีได้เริ่มต้นขึ้น เราปลื้มใจที่ได้เห็นว่าแผนปฏิบัติการทางจิตวิญญาณระดับโลกฉบับนี้ได้สร้างแรงบันดาลใจและปลุกเร้ามิตรสหาย อีกทั้งยังส่งแรงผลักดันต่อการดำเนินงานเฉพาะทางบางประการ จุดสนใจเฉพาะหน้าในขณะนี้คือการปฏิบัติตามแผนงานต่าง ๆ ที่จะประกันว่าในแต่ละประเทศและแต่ละภูมิภาค จะมีกลุ่มชุมชนอย่างน้อยหนึ่งแห่งที่ก้าวผ่านหลักชัยที่สามถือกำเนิดขึ้น กล่าวคือ กลุ่มชุมชนที่หมู่ชนจำนวนมากร่วมใจทำงานและสนับสนุนให้ชุมชนที่มีชีวิตชีวาเติบโตขึ้น อย่างไรก็ตาม ด้วยความตระหนักดีถึงเป้าหมายการจัดตั้งโครงการเพื่อการเจริญเติบโตอย่างเข้มข้นในทุกกลุ่มชุมชนทั่วโลกภายในระยะเวลายี่สิบห้าปีนี้ ศาสนิกชนทั้งหลายยังได้เดินหน้าเปิดกลุ่มชุนชนใหม่ ๆ ขึ้น และทวีกำลังการปฏิบัติงานในพื้นที่ที่โครงการเพื่อการเจริญเติบโตได้เปิดตัวขึ้นมาแล้ว เพื่อน ๆ ยังตระหนักเพิ่มขึ้นถึงโอกาสการย้ายถิ่นฐานไปทั่วทุกมุมโลกเพื่อเผยแพร่ศาสนา เพื่อนผู้เปี่ยมศรัทธาจำนวนมากกำลังพิจารณาว่าพวกเขาจะขานรับโอกาสเหล่านี้ได้อย่างไร ขณะที่อีกหลายต่อหลายท่านได้ออกประจำการตามที่ต่าง ๆ แล้ว ที่เห็นได้ชัดก็คือการย้ายไปตั้งถิ่นฐาน ณ พื้นที่ต่าง ๆ ภายในประเทศ ขณะที่การย้ายรกรากไปต่างประเทศก็เริ่มทวีขึ้นเช่นกัน และนี่ก็เป็นอีกทางหนึ่งในหลากหลายหนทางที่เราคาดหวังว่า เพื่อนๆ ทุกแห่งหนจะแสดงน้ำใจในการเกื้อหนุนซึ่งกันและกัน ชุมชนที่พัฒนาก้าวหน้าอย่างเข้มแข็งพร้อมที่จะอุทิศตนสนับสนุนความก้าวหน้าในพื้นที่อื่น ๆ ไม่ว่าจะเป็นในอีกกลุ่มชุมชนหนึ่ง ในภูมิภาค ในประเทศหรือแม้กระทั่งทวีปอื่น และพวกเขาได้ค้นพบวิธีการใหม่ ๆ ที่สร้างสรรค์ที่จะส่งกำลังใจจากแดนไกลและสามารถแบ่งปันประสบการณ์โดยตรงกับเพื่อนต่างพื้นที่ได้ ขณะเดียวกัน ขั้นตอนพื้นฐานของการบันทึกการเรียนรู้ที่ได้มาในกลุ่มชุมชน เพื่อนำมาประกอบการวางแผนต่าง ๆ ทั้งในท้องถิ่นนั้นเองและในพื้นที่อื่นก็ได้รับการนำมาปฏิบัติอย่างแพร่หลาย เราพอใจที่ได้เห็นว่าได้มีการมุ่งความสนใจเป็นพิเศษที่จะเรียนรู้ว่าจะยกระดับคุณภาพของประสบการณ์การศึกษาเรียนรู้ตามแนวทางของสถาบันฝึกอบรมได้อย่างไร เมื่อกระบวนการฝึกอบรมหยั่งรากลึกในชุมชน ประสิทธิผลของกระบวนการนี้น่าทึ่งยิ่งนัก ลองดูตัวอย่างของชุมชนที่เป็นศูนย์กลางของกิจกรรมอย่างเข้มข้นที่คนในชุมชนนั้นหันมามองดูสถาบันการฝึกอบรมว่าเป็นเครื่องมืออันเปี่ยมพลังที่พวกเขาเป็นเจ้าของ เครื่องมือที่พวกเขาเป็นผู้รับผิดชอบหลักต่อความก้าวหน้าอันสมบูรณ์ ศาสนิกชนทั้งหลายรู้ดีว่าประตูที่เปิดสู่ศาสนาบาไฮนั้นเปิดกว้าง และพวกเขาก็กำลังเรียนรู้ว่าจะให้กำลังใจต่อผู้ที่พร้อมจะก้าวเข้ามาได้อย่างไร การเดินเคียงคู่ไปกับดวงวิญญาณเหล่านั้น และช่วยพวกเขาให้ก้าวข้ามธรณีประตูนั้นถือเป็นสิทธิพิเศษและความปิติไม่มีใดเทียบ ในบริบทของแต่ละวัฒนธรรม ยังมีอีกหลายสิ่งที่เราจะต้องเรียนรู้เกี่ยวกับพลวัตของช่วงเวลาที่หัวใจเปิดรับพระบาฮาอุลลาห์และรู้สึกเป็นหนึ่งเดียวกับชุมชนบาไฮ และไม่เพียงแค่นั้น ขณะที่ความพยายามที่จะร่วมสร้างการปฏิรูปเปลี่ยนแปลงทางสังคมในหลายกลุ่มชุมชนยังคงอยู่ในขั้นแรกเริ่ม หากแต่ด้วยการสนับสนุนอย่างสามารถเสมอมาของบรรดาท่านที่ปรึกษา ธรรมสภาแห่งชาติทั้งหลายกำลังหาทางที่จะเรียนรู้เพิ่มมากขึ้นว่าความพยายามเหล่านี้ถือกำเนิดขึ้นมาจากกระบวนการสร้างชุมชนได้อย่างไร การสนทนาแลกเปลี่ยนเกี่ยวกับความเป็นอยู่ที่ดีทางสังคมและทางวัตถุของกลุ่มคนได้รับการปลูกฝังขึ้นมาภายในกลุ่มครอบครัวและในชุมชน ขณะที่เพื่อน ๆ ก็กำลังมองหาช่องทางที่จะเข้าร่วมวาทกรรมอันมีสาระที่เปิดตัวขึ้นมารอบตัวเขา

3

ท่ามกลางทุกสิ่งที่เราได้บรรยายข้างต้น บทบาทการทำงานของคนหนุ่มสาวส่องประกายแจ่มจรัส พวกเขาไม่เพียงไม่มัวนิ่งเฉยคอยแต่จะดูดซับอิทธิพลต่าง ๆ ไม่ว่าอิทธิพลนั้นจะมีพิษภัยหรือไม่ก็ตาม หากแต่พวกเขาพิสูจน์ตนว่าเป็นผู้สนับสนุนคนสำคัญที่อาจหาญและเฉลียวฉลาดของแผนงานฉบับนี้ ในที่ที่ชุมชนมองเห็นคนหนุ่มสาวในลักษณะที่ว่านี้และสร้างสภาวะที่เอื้อต่อความก้าวหน้าของพวกเขา คนหนุ่มสาวเหล่านี้ได้พิสูจน์ตนสมกับความไว้วางใจที่มอบแก่พวกเขา พวกเขากำลังเผยแพร่คำสอนบาไฮแก่เพื่อน ๆ และผนวกเอาการอาสารับใช้มาเป็นพื้นฐานของมิตรภาพที่มีความหมายลึกซึ้งยิ่งขึ้นไป บ่อยครั้งที่การอาสารับใช้นี้เป็นเรื่องของการให้การศึกษาอบรมแก่เด็กและยุวชนที่อ่อนวัยกว่า โดยไม่จำกัดอยู่แค่ให้การอบรมด้านศีลธรรมและจิตวิญญาณเท่านั้น หากแต่บ่อยครั้งยังรวมไปถึงความช่วยเหลือต่าง ๆ ที่เกี่ยวข้องกับการเรียนในโรงเรียน เยาวชนบาไฮที่ขานรับภารกิจศักดิ์สิทธิ์ที่จะเสริมสร้างกระบวนการฝึกอบรมให้แข็งแกร่งเหล่านี้กำลังช่วยทำให้ความหวังที่เราปรารถนายิ่งเป็นจริง

4

ฉากหลังของความพยายามทั้งหลายนี้คือยุคสมัยที่ปั่นป่วนยิ่งนัก เป็นที่ยอมรับอย่างกว้างขวางว่าโครงสร้างสังคมที่เป็นอยู่ในปัจจุบันไม่พร้อมที่จะรับมือกับความต้องการของมนุษยชาติที่กำลังตกอยู่ในห้วงความทุกข์ลำเค็ญขณะนี้ หลายสิ่งหลายอย่างที่เคยเชื่อกันว่าเป็นสิ่งที่แน่นอนไม่มีสิ่งใดมาสั่นคลอนได้กำลังถูกตั้งคำถาม และความอลหม่านที่เกิดตามมาก่อให้เกิดความปรารถนาที่จะมีวิสัยทัศน์ที่เป็นหนึ่งเดียวกัน เสียงร้องประสานเพื่อสนับสนุนเอกภาพ ความเสมอภาค และความยุติธรรมแสดงให้เห็นว่ามีคนจำนวนมากมายที่มุ่งปรารถนาให้สิ่งเหล่านี้บังเกิดขึ้นในสังคมของเขา แน่นอนว่า สำหรับสาวกของพระผู้ทรงความงามอันอุดมพร นี่ไม่ใช่เรื่องที่น่าแปลกใจแต่อย่างใดที่หัวใจทั้งหลายย่อมโหยหาอุดมคติทางจิตวิญญาณตามที่พระองค์ได้ทรงเทศนาไว้ อย่างไรก็ตาม เป็นเรื่องที่น่าประทับใจที่ในช่วงหนี่งปีที่ผ่านมาเมื่อภาพอนาคตความก้าวหน้าของมวลมนุษยชาติดูจะมืดมัวเป็นที่สุดนั้น แสงของศาสนาบาไฮทอประกายสว่างไสวอย่างน่าอัศจรรย์ในการประชุมย่อยที่จัดขึ้นทั่วโลกกว่าหมื่นแห่ง และมีผู้เข้าร่วมเกือบหนึ่งล้านห้าแสนคน ซึ่งเป็นการประชุมที่มุ่งความสนใจไปยังหนทางที่จะเสริมสร้างอุดมคติที่ว่านี้ วิสัยทัศน์ของพระบาฮาอุลลาห์และคำชี้นำของพระองค์ต่อมวลมนุษย์ให้สามัคคีร่วมแรงร่วมใจเพื่อสร้างโลกให้เจริญก้าวหน้านั้นเป็นแกนกลางที่ดึงดูดกลุ่มต่าง ๆ อันหลากหลายในสังคมให้มารวมตัวกัน และไม่เป็นที่น่าแปลกใจ ดังที่พระอับดุลบาฮาได้ทรงอธิบายไว้ว่า “ชุมชนทุกชุมชนในโลกจะพบว่าความปรารถนาอันสูงสุดของพวกเขาสามารถปรากฏเป็นจริงได้ด้วยพระธรรมคำสอนของพระบาฮาอุลลาห์” ผู้ที่มีความปรารถนาดีต่อมนุษยชาติบางคนในตอนแรกอาจสนใจมองดูชุมชนบาไฮว่าเป็นสถานที่พึ่งพิง เป็นที่หลบภัยจากโลกที่แบ่งขั้วแบ่งฝ่ายและเป็นอัมพาต แต่ยิ่งไปกว่าการเป็นที่หลบภัย สิ่งที่พวกเขาได้พบก็คือบรรดาดวงวิญญาณที่สมานเป็นดั่งเครือญาติ ที่กำลังร่วมมือลงแรงเพื่อสร้างโลกใหม่ให้บังเกิดขึ้น

5

ยังมีรายละเอียดอื่น ๆ อีกมากมายที่เราสามารถเขียนถึงเกี่ยวกับการประชุมย่อยที่กระจายไปทั่วภูมิภาคของโลก แรงผลักดันอันน่าอัศจรรย์ของการประชุมเหล่านี้ที่มีต่อแผนงานฉบับใหม่ หรือความตื้นตันใจและความกระตือรือร้นที่การประชุมปลุกเร้าขึ้นมาในหมู่ผู้ร่วมประชุม หากแต่ในบรรทัดต่อไปนี้เราปรารถนาที่จะพุ่งความสนใจไปยังประเด็นที่ว่า การประชุมเหล่านี้ส่งสัญญาณถึงพัฒนาการของศาสนาบาไฮในทางใดบ้าง การประชุมเหล่านี้คือภาพสะท้อนของชุมชนบาไฮที่มองเห็นความสัมพันธ์กลมเกลียวดุจญาติมิตร ไม่มองดูความแตกต่าง ทัศนะอันนี้ทำให้เป็นเรื่องธรรมชาติที่จะพิจารณาดูแผนงานเก้าปีในที่ชุมนุมทั้งหลายที่เปิดกว้างสำหรับทุกคนซึ่งจัดขึ้นช่วงปีที่แล้ว เพื่อน ๆ คิดถึงนัยที่แผนงานนี้มีต่อสังคมของตน โดยร่วมเสวนาไม่เพียงแค่กับบุคคลอื่น ๆ และกับครอบครัว หากแต่รวมไปถึงผู้นำและบุคคลต่าง ๆ ที่มีอำนาจหน้าที่ในท้องถิ่นอีกด้วย การเชื้อเชิญคนจำนวนมากมาอยู่ในที่เดียวกันช่วยสร้างสภาวะที่เอื้อต่อการสนทนาที่ช่วยเปลี่ยนความคิดต่อเรื่องพัฒนาการของจิตวิญญาณและสังคม และนี่เป็นบทสนทนาที่เปิดตัวขึ้นมาทั่วโลก การชุมนุมในลักษณะดังกล่าว ซึ่งเปิดต้อนรับทุกคน ช่วยจรรโลงใจ และมีเป้าหมายนั้น สามารถส่งแรงเกื้อหนุนเป็นพิเศษต่อแบบแผนการพัฒนาชุมชนที่กำลังขยายตัวในกลุ่มชุมชนนั้น ๆ นี่ถือเป็นบทเรียนที่มีคุณค่าที่สถาบันบาไฮควรคำนึงถึงต่อไปในอนาคต

6

บัดนี้ศาสนิกชนผู้เปี่ยมศรัทธาได้ก้าวเข้าสู่ปีที่สองของแผนงานด้วยทัศนคติใหม่และความเข้าใจอันลึกซึ้งถึงความสำคัญของภารกิจที่พวกเขามุ่งทำให้สำเร็จ การลงมือกระทำสิ่งต่าง ๆ เมื่อมองในแง่ของการปลดปล่อยพลังสร้างสังคมให้ปรากฏออกมานั้นช่างดูแตกต่างไปจากเดิม มุมมองที่เปิดกว้างนี้ช่วยให้เรามองกิจกรรมที่ดำเนินไปอย่างต่อเนื่องว่ามีคุณค่ามากกว่าแค่เป็นงานอาสารับใช้เดี่ยว ๆ หรือเป็นแค่ข้อมูลทางสถิติเท่านั้น ในที่แล้วที่เล่า การริเริ่มดำเนินการทั้งหลายแสดงให้เห็นถึงหมู่ประชากรที่เรียนรู้ถึงการเข้ามาแบกรับความรับผิดชอบเพิ่มขึ้นต่อการหาหนทางพัฒนาชุมชนของเขาเอง การปฏิรูปเปลี่ยนแปลงทางจิตวิญญาณและทางสังคมที่เกิดตามมาปรากฏให้เห็นชัดผ่านชีวิตของประชากรในหลากหลายรูปแบบ ในชุดแผนงานต่าง ๆ ก่อนหน้านี้ การเปลี่ยนแปลงนี้ปรากฏชัดเจนที่สุดในการส่งเสริมการศึกษาอบรมทางจิตวิญญาณและการชุมนุมสวดภาวนาร่วมกัน ในแผนงานชุดใหม่นี้ จำเป็นต้องมีการใส่ใจเพิ่มขึ้นต่อกระบวนการอื่น ๆ ที่มุ่งเสริมสร้างชีวิตชุมชน ยกตัวอย่างเช่น การยกระดับสาธารณสุข การพิทักษ์สิ่งแวดล้อม หรือ การดึงเอาพลังสร้างสรรค์ของศิลปะมาใช้อย่างมีประสิทธิผลเพิ่มขึ้น แน่นอนว่าเงื่อนไขสำคัญที่จะช่วยส่งให้งานด้านต่าง ๆ ทั้งปวงที่เสริมเข้ามาเพื่อความอยู่ดีมีสุขของชุมชนดังที่ว่านี้ก้าวหน้าไปได้ก็คือ ขีดความสามารถของการเรียนรู้อย่างเป็นระบบในการปฏิบัติงานทุกอย่าง ซึ่งก็คือ ขีดความสามารถที่จะดึงเอาความเข้าใจอันลึกซึ้งที่ได้มาจากพระธรรมคำสอนและจากคลังสะสมความรู้ของมนุษยชาติที่ได้มาจากการศึกษาค้นคว้าทางวิทยาศาสตร์มาใช้ให้เกิดประโยชน์ ขณะที่ขีดความสามารถนี้ค่อย ๆ เพิ่มพูนขึ้น การบรรลุเป้าประสงค์ก็ย่อมจะเพิ่มขึ้นตามมาอีกมากมายในหลายทศวรรษภายหน้า

7

วิสัยทัศน์ที่ขยายกว้างที่ว่าด้วยการสร้างสังคมนี้มีนัยกว้างไกล แต่ละชุมชนต่างมีเส้นทางของตนเองที่จะทำวิสัยทัศน์นี้ให้เป็นจริง หากแต่ความก้าวหน้าในพื้นที่หนึ่งมักมีลักษณะที่คล้ายคลึงกับความก้าวหน้าในอีกพื้นที่หนึ่ง หนึ่งในลักษณะที่ว่านี้ก็คือ เมื่อขีดความสามารถเพิ่มขึ้นและพลังของชุมชนระดับท้องถิ่นหรือระดับชาติทวีคูณขึ้น และเมื่อถึงกำหนดเวลาอันสมควร เงื่อนไขต่าง ๆ ของการก่อตั้ง มัชริคุล อัสคาร์ (อุทัยสถานแห่งการสรรเสริญพระผู้เป็นเจ้า) ตามที่กำหนดไว้ในสารเรซสวานปี ค.ศ. 2012 ก็จะบรรลุผลเป็นจริงขึ้นมาในที่สุด เราได้กล่าวไว้ในสารเรซวานปีที่แล้วว่า เราจะประกาศเป็นระยะ ๆ ถึงสถานที่ที่สักการสถานบาไฮจะได้รับการสถาปนาขึ้น บัดนี้เรายินดีที่จะประกาศการก่อสร้างสักการสถานระดับท้องถิ่น ณ เมืองคันชาพัวร์ ประเทศเนปาล และ เมืองมวีนิลุงกะ ประเทศแซมเบีย ยิ่งไปกว่านี้ เราให้มีการสถาปนาสักการสถานระดับชาติขึ้นที่ประเทศแคนาดา ในบริเวณใกล้เคียงกับศูนย์กลาง บาไฮแห่งชาติที่ก่อตั้งมายาวนานในเมืองโตรอนโต้ โครงการเหล่านี้และโครงการอื่น ๆ ที่จะเกิดขึ้นในอนาคตย่อมได้รับประโยชน์จากการสนับสนุนของเพื่อน ๆ จากทุกประเทศผ่านกองทุนเพื่อสักการสถาน

8

พระพรที่พระผู้เป็นนายผู้เปี่ยมด้วยพระกรุณาได้ทรงเลือกสรรเพื่อประทานแก่บรรดาผู้เป็นที่รักของพระองค์นั้นช่างมากมายเหลือล้น ภารกิจที่ได้ทรงมอบหมายช่างสูงส่งไม่มีใดเปรียบ และอนาคตที่รออยู่เบื้องหน้าช่างงดงามเจิดจรัส ช่วงเวลาที่เราทั้งหลายได้รับการร้องเรียกให้เข้ามารับใช้นี้ช่างเร่งด่วนยิ่งนัก เราจึงขอน้อมถวายการสวดมนต์ ณ ธรณีประตูของพระบาฮาอุลลาห์ในนามของท่านและความอุตสาหะไม่รู้เหน็ดเหนื่อยของท่านอย่างสุดหัวใจ

(ลงนาม) สภายุติธรรมแห่งสากล